CELEX: 32008R1275
Language: et
Date: 2008-12-17 00:00:00
Title: Komisjoni määrus (EÜ) nr 1275/2008, 17. detsember 2008 , millega rakendatakse Euroopa Parlamendi ja nõukogu direktiivi 2005/32/EÜ seoses ökodisaini nõuetega elektriliste ja elektrooniliste kodumasinate ja kontoriseadmete elektrienergia tarbimisele ooteseisundis ja väljalülitatud seisundis (EMPs kohaldatav tekst)

18.12.2008   
            
            
               ET
            
            
               Euroopa Liidu Teataja
            
            
               L 339/45
            
         
      KOMISJONI MÄÄRUS (EÜ) nr 1275/2008,
   17. detsember 2008,
   millega rakendatakse Euroopa Parlamendi ja nõukogu direktiivi 2005/32/EÜ seoses ökodisaini nõuetega elektriliste ja elektrooniliste kodumasinate ja kontoriseadmete elektrienergia tarbimisele ooteseisundis ja väljalülitatud seisundis
   (EMPs kohaldatav tekst)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse Euroopa Parlamendi ja nõukogu 6. juuli 2005. aasta direktiivi 2005/32/EÜ, mis käsitleb raamistiku kehtestamist energiat tarbivate toodete ökodisaini nõuete sätestamiseks ja millega muudetakse nõukogu direktiivi 92/42/EMÜ ning Euroopa Parlamendi ja nõukogu direktiive 96/57/EÜ ja 2000/55/EÜ, (1) eriti selle artikli 15 lõiget 1,
   pärast konsulteerimist ökodisaini nõuandefoorumiga,
   ning arvestades järgmist:
   
               (1)
            
            
               Direktiivi 2005/32/EÜ alusel sätestab komisjon ökodisaini nõuded energiat tarbivatele toodetele, mis moodustavad märkimisväärse müügi- ja kaubandusmahu, mille mõju keskkonnale on märkimisväärne ning mis omavad märkimisväärset potentsiaali keskkonnatoime parandamiseks ilma liigsete kuludeta.
            
         
               (2)
            
            
               Direktiivi 2005/32/EÜ artikli 16 lõike 2 teises taandes on sätestatud, et komisjon võtab vastavalt artikli 19 lõikes 3 sätestatud menetlusele, täites artikli 15 lõikes 2 sätestatud kriteeriume ja olles konsulteerinud nõuandefoorumiga, vajadusel vastu eraldi rakendusmeetme, mis vähendab teatud tootegrupi elektrikadusid ooteseisundis.
            
         
               (3)
            
            
               Komisjon viis läbi ettevalmistava uuringu, mille käigus analüüsiti ooteseisundi ja väljalülitatud seisundiga kaasneva elektrikao tehnilisi, keskkonnaalaseid ja majanduslikke aspekte. Uuring töötati välja koos sidusrühmadega ning ELi ja kolmandate riikide huvitatud isikutega ja selle tulemused avalikustati.
            
         
               (4)
            
            
               Ettevalmistavas uuringus sedastati, et ooteseisundist ja väljalülitatud seisundist tulenevad elektrikaod tekivad enamiku ühenduses müüdavate elektriliste ja elektrooniliste kodumasinate ja kontoriseadmete puhul ning ooteseisundist ja väljalülitatud seisundist tulenevate elektrikadudega seotud aastane elektritarbimine oli 2005. aastal ühenduses hinnanguliselt 47 TWh, mis vastab 19 megatonnile süsinikdioksiidi heitele. Prognoosi kohaselt suureneks tarbimine konkreetseid meetmeid võtmata 49 TWh-ni 2020. aastal. Leiti, et ooteseisundi funktsioonide elektritarbimist ja väljalülitatud seisundist tulenevat elektrikadu on võimalik oluliselt vähendada.
            
         
               (5)
            
            
               Ooteseisundi funktsioonide elektritarbimise ja väljalülitatud seisundi elektrikao vähenemine tuleks saavutada olemasolevate litsentsivabade tasuvate tehnoloogiate abil, mille tulemusena väheneks seadmete ostmise ja käitamise kombineeritud kulu.
            
         
               (6)
            
            
               Elektriliste ja elektrooniliste kodumasinate ja kontoriseadmete energiatarbimisele ooteseisundis ja väljalülitatud seisundis tuleks kehtestada ökodisaini nõuded, et ühtlustada kogu ühenduses ooteseisundi ja väljalülitatud seisundiga seotud ökodisaini nõuded, aidata kaasa siseturu toimimisele ja parandada asjaomaste toodete keskkonnatoimet.
            
         
               (7)
            
            
               Ökodisaini nõuded ei tohiks kahjustada toote töökindlust ega avaldada kahjulikku mõju tervisele, ohutusele ja keskkonnale. Eeskätt peaks kasu, mida saadakse elektritarbimise vähenemisest sellise seadme kasutamisel, mille ooteseisundi ja/või väljalülitatud seisundiga kaasnevad elektrikaod, ületama selle seadme tootmise võimalikku täiendavat keskkonnamõju.
            
         
               (8)
            
            
               Käesolevat määrust tuleks kohaldada ainult sellistele kodukeskkonnas kasutamiseks mõeldud kodumasinatele ja kontoriseadmetele vastavatele toodetele, mis infotehnoloogiaseadmete osas vastavad standardis EN 55022:2006 sätestatud B klassi seadmetele. Reguleerimisala tuleks määratleda nii, et seadmed, mis ei ole veel turul kättesaadavad, kuid millel on käesolevas määruses selgesõnaliselt nimetatud toodetega sarnased funktsioonid, kavandatakse selliselt, et need vastavad kõnealustele nõuetele. Toodete loetelu võib vajaduse korral täiendada käesoleva määruse muudatusega.
            
         
               (9)
            
            
               Käesoleva määrusega hõlmamata talitlusseisundid, näiteks ACPI S3 arvutite puhul, tuleks sätestada direktiivi 2005/32/EÜ kohastes tootepõhistes rakendusmeetmetes.
            
         
               (10)
            
            
               Üldjuhul ei tohiks direktiivi 2005/32/EÜ kohastes tootepõhistes rakendusmeetmetes sätestatud nõuded ooteseisundile ja väljalülitatud seisundile olla leebemad kui käesolevas määruses sätestatud nõuded.
            
         
               (11)
            
            
               Selleks et vältida ebavajalikku energiakadu, peaksid tooted saavutama „0-vatilise” tarbimisseisundi, kui nad ei tööta. Tehniline teostatavus ja asjakohasus tuleks määrata kindlaks iga üksiku toote puhul eraldi asjaomases direktiivi 2005/32/EÜ kohaselt vastu võetavas rakendusmeetmes.
            
         
               (12)
            
            
               Ökodisaini nõuete kaheetapiline jõustumine peaks andma tootjatele piisavalt aega oma toodete ümberkavandamiseks seoses ooteseisundi ja väljalülitatud seisundiga kaasnevate elektrikadudega. Etapid tuleks ajastada nii, et see võimaldaks vältida turul olevate seadmete funktsioonide kahjustamist ning võtta arvesse mõju tootjate, sealhulgas väikeste ja keskmise suurusega ettevõtjate kuludele, tagades ühtlasi poliitiliste eesmärkide õigeaegse saavutamise. Energiatarbimise mõõtmisel tuleks arvesse võtta üldtunnustatud tehnika taset; tootjad võivad kohaldada harmoneeritud standardeid kooskõlas direktiivi 2005/32/EÜ artikliga 9.
            
         
               (13)
            
            
               Käesolev määrus peaks suurendama energiatõhusama ooteseisundi ja väljalülitatud seisundiga tehnoloogia turuleviimist, mille tulemusena säästetaks 2020. aastal harjumuspärase äritegevusega võrreldes energiat hinnanguliselt 35 TWh.
            
         
               (14)
            
            
               Vastavalt direktiivi 2005/32/EÜ artikli 8 lõikele 2 tuleks käesolevas määruses kindlaks määrata, et kohaldatavad vastavushindamise menetlused on direktiivi 2005/32/EÜ IV lisas sätestatud sisemine kavandikontroll ja V lisas sätestatud juhtimissüsteem.
            
         
               (15)
            
            
               Et hõlbustada nõuetele vastavuse kontrollimist, tuleks tootjatelt nõuda direktiivi 2005/32/EÜ IV ja V lisas osutatud tehnilises dokumentatsioonis teabe esitamist ooteseisundi/väljalülitatud seisundi mõistetele vastavate talitlusseisundite ning nende energiatarbimise tasemete kohta.
            
         
               (16)
            
            
               Tuleks kindlaks teha olemasolevad tehnoloogiad, mille energiatarbimine on ooteseisundis ja väljalülitatud seisundis väike. See aitab teha teabe eriti väikestele ja keskmise suurusega ettevõtjatele ning väga väikestele äriühingutele ulatuslikult kättesaadavaks ja lihtsalt ligipääsetavaks, mis omakorda aitab integreerida parimaid tehnoloogiaid, et vähendada ooteseisundi ja väljalülitatud seisundi energiatarbimist.
            
         
               (17)
            
            
               Käesolevas määruses kavandatud meetmed on kooskõlas direktiivi 2005/32/EÜ artikli 19 lõike 1 alusel loodud komitee arvamusega.
            
         ON VASTU VÕTNUD KÄESOLEVA MÄÄRUSE:
   Artikkel 1
   Sisu ja reguleerimisala
   Käesoleva määrusega kehtestatakse ooteseisundi ja väljalülitatud seisundi energiatarbimisega seotud ökodisaini nõuded. Käesolevat määrust kohaldatakse elektriliste ja elektrooniliste kodumasinate ja kontoriseadmete suhtes.
   Artikkel 2
   Mõisted
   Käesolevas määruses kasutatakse direktiivis 2005/32/EÜ sätestatud mõisteid. Lisaks sellele kasutatakse järgmisi mõisteid:
   
               1.
            
            
               „elektrilised ja elektroonilised kodumasinad ja kontoriseadmed” (edaspidi „seadmed”) – energiat tarbivad tooted, mis:
               
                           a)
                        
                        
                           on lõpptarbijale ettenähtud ühtse funktsionaalse üksusena tehtud kaubanduslikult kättesaadavaks;
                        
                     
                           b)
                        
                        
                           kuuluvad I lisas esitatud energiat tarbivate toodete loetellu;
                        
                     
                           c)
                        
                        
                           sõltuvad vooluvõrgust saadavast energiast, et töötada nagu ette nähtud; ja
                        
                     
                           d)
                        
                        
                           on kavandatud kasutamiseks nimipingega kuni 250 V,
                        
                     ka juhul, kui neid turustatakse kasutamiseks mujal kui kodus või kontoris;
            
         
               2.
            
            
               „ooteseisund” – seisund, milles seade on ühendatud vooluvõrku, sõltub vooluvõrgust saadavast energiast, et töötada nagu ette nähtud ning tagab ainult järgmised funktsioonid, mis võivad jääda kestma määramatuks ajaks:
               
                           —
                        
                        
                           taasaktiveerimisfunktsioon või taasaktiveerimisfunktsioon ja ainult taasaktiveerimisfunktsiooni märguanne ja/või
                        
                     
                           —
                        
                        
                           teabe või seisundi kuvamine;
                        
                     
         
               3.
            
            
               „taasaktiveerimisfunktsioon” – funktsioon, mis hõlbustab teiste seisundite, sealhulgas aktiivse seisundi aktiveerimist, kasutades eraldiseisvat lülitit, sealhulgas kaugjuhtimispulti, sisemist sensorit, lisafunktsioonide, sealhulgas põhifunktsiooni kasutamist võimaldava seisundiga seotud taimerit;
            
         
               4.
            
            
               „teabe või seisundi kuvamine” – pidev funktsioon, mis annab teavet või kuvab seadme seisundit, sealhulgas kell;
            
         
               5.
            
            
               „aktiivne seisund” – seisund, milles seade on ühendatud vooluvõrku ning vähemalt üks seadme ettenähtud talitlust võimaldavatest põhifunktsioonidest on aktiveeritud;
            
         
               6.
            
            
               „väljalülitatud seisund” – seisund, milles seade on ühendatud vooluvõrku ja ei võimalda ühtegi funktsiooni; väljalülitatud seisundiks loetakse ka:
               
                           a)
                        
                        
                           seisundeid, mis võimaldavad ainult väljalülitatud seisundi märguannet;
                        
                     
                           b)
                        
                        
                           seisundeid, mis võimaldavad ainult funktsioone, mis on mõeldud elektromagnetilise ühilduvuse tagamiseks vastavalt Euroopa Parlamendi ja nõukogu direktiivile 2004/108/EÜ; (2)
                           
                        
                     
         
               7.
            
            
               „infotehnoloogiaseadmed” – seadmed, mille esmane ülesanne on andmete ja sidevahendite kaudu edastatud teadete sisestamine, säilitamine, kuvamine, otsimine, edastamine, töötlemine või kontrollimine või nende funktsioonide kombineeritud täitmine ja millel võib olla üks või mitu lõpp-porti, mida tavaliselt kasutatakse teabe edastamiseks;
            
         
               8.
            
            
               „kodukeskkond” – keskkond, kus raadio- ja televisioonivastuvõtjaid kasutatakse eeldatavasti mitte rohkem kui 10 m kaugusel asjaomastest seadmetest.
            
         Artikkel 3
   Ökodisaini nõuded
   Ooteseisundi ja väljalülitatud seisundi energiatarbimisega seotud ökodisaini nõuded on sätestatud II lisas.
   Artikkel 4
   Vastavushindamine
   Direktiivi 2005/32/EÜ artikli 8 lõikes 2 osutatud vastavushindamise menetlus on direktiivi 2005/32/EÜ IV lisas sätestatud sisemine kavandikontroll või direktiivi 2005/32/EÜ V lisas sätestatud juhtimissüsteem.
   Artikkel 5
   Turujärelevalve eesmärgil teostatav kontrollimenetlus
   Järelevalve teostamisel järgitakse III lisas sätestatud kontrollimenetlust.
   Artikkel 6
   Võrdlusandmed
   Turul olevate parimate keskkonnaomadustega toodete ja tehnoloogiate soovituslikud võrdlusandmed on esitatud IV lisas.
   Artikkel 7
   Läbivaatamine
   Kuus aastat pärast käesoleva määruse jõustumist vaatab komisjon selle tehnoloogia arengut arvesse võttes läbi ja esitab läbivaatamise tulemused nõuandefoorumile.
   Artikkel 8
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   II lisa punkti 1 kohaldatakse alates ajast, kui esimeses lõigus osutatud kuupäevast on möödunud üks aasta.
   II lisa punkti 2 kohaldatakse alates ajast, kui esimese lõigus osutatud kuupäevast on möödunud neli aastat.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. detsember 2008
      
         
            Komisjoni nimel
         
         
            komisjoni liige
         
         Andris PIEBALGS
         
      
   
   
      (1)  ELT L 191, 22.7.2005, lk 29.
   
      (2)  ELT L 390, 31.12.2004, lk 24.
   
      I LISA
      Käesoleva määrusega hõlmatud energiat tarbivate toodete loetelu
      
                  1.
               
               
                  Kodumasinad
                  Pesumasinad
                  Riidekuivatid
                  Nõudepesumasinad
                  Toiduvalmistamisseadmed
                  Elektriahjud
                  Elektrikeeduplaadid
                  Mikrolaineahjud
                  Leivaröstrid
                  Fritterid
                  Kohviveskid, kohvimasinad ja seadmed mahutite või pakendite avamiseks või sulgemiseks
                  Elektrinoad
                  Muud seadmed, mida kasutatakse toidu valmistamiseks ja muuks toiduainete töötlemiseks ning riiete puhastamiseks ja hooldamiseks
                  Juukselõikusmasinad, föönid, hambaharjad, habemeajamisaparaadid, massaažiaparaadid ja muud kehahooldusseadmed
                  Kaalud
               
            
                  2.
               
               
                  Infotehnoloogiaseadmed, mis on ette nähtud kasutamiseks eelkõige kodukeskkonnas
               
            
                  3.
               
               
                  Tavatarbijatele ettenähtud seadmed
                  Raadiod
                  Televiisorid
                  Videokaamerad
                  Videomakid
                  Kõrgekvaliteedilise heliga makid
                  Helivõimendid
                  Kodukinosüsteemid
                  Muusikariistad
                  Muud seadmed heli või kujutise salvestamiseks või taasesitamiseks, sealhulgas heli ja kujutise levitamiseks ettenähtud muud signaalid ja tehnoloogiad kui telekommunikatsioonivahendid
               
            
                  4.
               
               
                  Mänguasjad, vaba aja veetmise ja spordivahendid
                  Elektrirongide või võidusõiduautode komplektid
                  Käeshoitavad videomängupuldid
                  Elektriliste või elektrooniliste komponentidega spordivahendid
                  Muud mänguasjad, vaba aja veetmise ja spordivahendid
               
            
   
      II LISA
      Ökodisaini nõuded
      
                  1.
               
               
                  Üks aasta pärast käesoleva määruse jõustumist
                  
                              a)
                           
                           
                              Energiatarbimine väljalülitatud seisundis
                              Seadme energiatarbimine väljalülitatud seisundis ei tohi ületada 1,00 W.
                           
                        
                              b)
                           
                           
                              Energiatarbimine ooteseisundis
                              Seadme energiatarbimine mis tahes seisundis, mis võimaldab ainult taasaktiveerimisfunktsiooni või ainult taasaktiveerimisfunktsiooni ja ainult taasaktiveerimisfunktsiooni märguannet, ei tohi ületada 1,00 W.
                              Seadme energiatarbimine mis tahes seisundis, mis võimaldab ainult teabe või seisundi kuvamist või taasaktiveerimisfunktsiooni koos teabe või seisundi kuvamisega, ei tohi ületada 2,00 W.
                           
                        
                              c)
                           
                           
                              Väljalülitatud seisundi ja/või ooteseisundi olemasolu
                              Seadmel peab olema väljalülitatud seisund ja/või ooteseisund ja/või muu seisund, mille energiatarbimine ei ületa vooluvõrku ühendatud ning väljalülitatud seisundis ja/või ooteseisundis seadme energiatarbimise suhtes kohaldatavaid nõudeid, kui see ei ole vastuolus kavandatud kasutusega.
                           
                        
            
                  2.
               
               
                  Neli aastat pärast käesoleva määruse jõustumist
                  
                              a)
                           
                           
                              Energiatarbimine väljalülitatud seisundis
                              Seadme energiatarbimine väljalülitatud seisundis ei tohi ületada 0,50 W.
                           
                        
                              b)
                           
                           
                              Energiatarbimine ooteseisundis
                              Seadme energiatarbimine mis tahes seisundis, mis võimaldab ainult taasaktiveerimisfunktsiooni või ainult taasaktiveerimisfunktsiooni ja ainult taasaktiveerimisfunktsiooni märguannet, ei tohi ületada 0,50 W.
                              Seadme energiatarbimine mis tahes seisundis, mis võimaldab ainult teabe või seisundi kuvamist või taasaktiveerimisfunktsiooni koos teabe või seisundi kuvamisega, ei tohi ületada 1,00 W.
                           
                        
                              c)
                           
                           
                              Väljalülitatud seisundi ja/või ooteseisundi olemasolu
                              Seadmel peab olema väljalülitatud seisund ja/või ooteseisund ja/või muu seisund, mille energiatarbimine ei ületa vooluvõrku ühendatud ning väljalülitatud seisundis ja/või ooteseisundis seadme energiatarbimise suhtes kohaldatavaid nõudeid, kui see ei ole vastuolus kavandatud kasutusega.
                           
                        
                              d)
                           
                           
                              Toitehaldus
                              Kui seade ei täida põhifunktsiooni või kui selle funktsioonidest ei sõltu muud energiat tarbivad tooted, peab seade, kui see ei ole vastuolus kavandatud kasutusega, võimaldama toitehaldusfunktsiooni või sellega samaväärset funktsiooni, mis lülitab seadme selle kavandatud kasutust silmas pidades võimalikult lühikese aja jooksul automaatselt:
                              
                                          —
                                       
                                       
                                          ooteseisundisse või
                                       
                                    
                                          —
                                       
                                       
                                          väljalülitatud seisundisse või
                                       
                                    
                                          —
                                       
                                       
                                          muusse seisundisse, mille energiatarbimine ei ületa vooluvõrku ühendatud ning väljalülitatud seisundis ja/või ooteseisundis seadme energiatarbimise suhtes kohaldatavaid nõudeid. Toitehaldusfunktsioon tuleb aktiveerida enne tarnimist.
                                       
                                    
                        
            
                  3.
               
               
                  Mõõtmised
                  Punkti 1 alapunktides a ja b ning punkti 2 alapunktides a ja b osutatud energiatarbimise kindlaksmääramisel kasutatakse usaldusväärset, täpset ja korratavat mõõtmismenetlust, võttes arvesse üldtunnustatud tehnika taset.
                  0,50 W ja suurema võimsuse mõõtmisel ei tohi lubatud viga 95 % usaldusnivool olla üle 2 %. Väiksema kui 0,50 W võimsuse mõõtmisel ei tohi lubatud viga 95 % usaldusnivool olla üle 0,01 W.
               
            
                  4.
               
               
                  Tootjate esitatav teave
                  Artikli 4 kohaseks vastavushindamiseks peab tehniline dokumentatsioon sisaldama järgmisi andmeid:
                  
                              a)
                           
                           
                              Iga ooteseisundi ja/või väljalülitatud seisundi kohta
                              
                                          —
                                       
                                       
                                          Andmed energiatarbimise kohta vattides, ümardatud teise kümnendkohani
                                       
                                    
                                          —
                                       
                                       
                                          Kasutatud mõõtemeetod
                                       
                                    
                                          —
                                       
                                       
                                          Seadme seisundi valimis- või programmeerimisviisi kirjeldus
                                       
                                    
                                          —
                                       
                                       
                                          Sellise seisundi saavutamiseks vajalike sündmuste rida, millel seade muudab automaatselt oma seisundit
                                       
                                    
                                          —
                                       
                                       
                                          Muud märkused seadme talitluse kohta
                                       
                                    
                        
                              b)
                           
                           
                              Kontrollnäitajad mõõtmise teostamiseks
                              
                                          —
                                       
                                       
                                          Ümbritseva õhu temperatuur
                                       
                                    
                                          —
                                       
                                       
                                          Katsepinge voltides ja katsesagedus hertsides
                                       
                                    
                                          —
                                       
                                       
                                          Toitesüsteemi harmoonikute summaarne moonutustegur
                                       
                                    
                                          —
                                       
                                       
                                          Elektriliseks katsetamiseks kasutatud instrumente, seadmeid ja vooluringe käsitlev teave ja dokumentatsioon
                                       
                                    
                        
                              c)
                           
                           
                              Punkti 1 alapunkti c või vajaduse korral punkti 2 alapunktide c ja/või d nõuetele vastavuse hindamiseks vajalikud seadme omadused, kaasa arvatud aeg, mis on vajalik selleks, et saavutada automaatne ooteseisund või väljalülitatud seisund või muu seisund, mille puhul ei ületata väljalülitatud seisundile ja/või ooteseisundile kohaldatavaid energiatarbimise nõudeid.
                              Kui punkti 1 alapunkti c või punkti 2 alapunktide c ja/või d nõuded ei ole seadme kavandatud kasutuse jaoks sobivad, tuleks vajaduse korral esitada selle kohta eelkõige tehnilised tõendid.
                           
                        
            
   
      III LISA
      Kontrollimenetlus
      Liikmesriikide ametiasutused rakendavad direktiivi 2005/32/EÜ artikli 3 lõikes 2 osutatud turujärelevalvet teostades II lisa punkti 1 alapunktides a ja b või vajaduse korral punkti 2 alapunktides a ja b sätestatud nõuete osas järgmist kontrollimenetlust.
      Kui nõuded näevad ette energiatarbimist üle 1,00 W: liikmesriigid peavad kontrollima ühte eraldiseisvat seadet.
      Mudel loetakse käesoleva määruse II lisa punkti 1 alapunktidele a ja b või vajaduse korral punkti 2 alapunktidele a ja b vastavaks, kui tulemused ei ületa väljalülitatud seisundi ja vajaduse korral ooteseisundi puhul piirväärtusi rohkem kui 10 %.
      Piirväärtuste ületamise korral tuleb kontrollida veel kolme seadet. Mudel loetakse käesolevale määrusele vastavaks, kui kolme katse tulemuste keskmine ei ületa väljalülitatud seisundi ja/või vajaduse korral ooteseisundi puhul piirväärtusi rohkem kui 10 %.
      Kui nõuded näevad ette energiatarbimist kuni 1,00 W: liikmesriigid peavad kontrollima ühte eraldiseisvat seadet.
      Mudel loetakse käesoleva määruse II lisa punkti 1 alapunktidele a ja b või vajaduse korral punkti 2 alapunktidele a ja b vastavaks, kui tulemused ei ületa väljalülitatud seisundi ja/või vajaduse korral ooteseisundi puhul piirväärtusi rohkem kui 0,10 W.
      Piirväärtuste ületamise korral tuleb kontrollida veel kolme seadet. Mudel loetakse käesolevale määrusele vastavaks, kui kolme katse tulemuste keskmine ei ületa väljalülitatud seisundi ja/või vajaduse korral ooteseisundi puhul piirväärtusi rohkem kui 0,10 W.
      Selle ületamise korral loetakse mudel nõuetele mittevastavaks.
   
   
      IV LISA
      Võrdlusandmed
      Direktiivi 2005/32/EÜ I lisa 3. osa punkti 2 jaoks on määratletud järgmised võrdlusandmed.
      Väljalülitatud seisund: 0–0,3 W, kusjuures primaarpool on ühendatud täieliku väljalülitamise lülitiga, sõltudes muu hulgas direktiivi 2004/108/EÜ kohase elektromagnetilise ühilduvusega seotud omadustest.
      Ooteseisund – taasaktiveerimisfunktsioon: 0,1 W.
      Ooteseisund – kuvamine: lihtkuvamine ja energiasäästlikud valgusdioodid 0,1 W, suuremateks kuvamisteks (nt kell) kulub rohkem energiat.